To bairi na mena ãcʉ̃pʉ oco bairo na ca-ĩiñupʉ Jesú:
—Jerusalén'pʉna tuacõaña mai aperopʉ aáquẽnana,
na ca-ĩiñupʉ.
—Jerusalén'pʉ mʉja ca-yuuro yʉ Pacʉ ca-jʉgoye cʉ̃ ca-ĩi buioricarore bairona mʉja joogʉmi cʉ̃ Catírique,
cʉ̃ Espíritu Santore.
Meere mʉjaare yʉ ca-ĩi buiowʉ ti wamere.
Juan oco mena ca-bautisanucuwĩ,
“Dio yʉ ca-tʉgooñarijere yʉ wajoami,”
mʉja ca-ĩiro.
Yucʉacana Espíritu Santore mʉja joogʉmi Dio mʉja mena ca-anipaʉre.
To bairo mʉja mena cʉ̃ ca-ano tʉjʉrã Diore mʉja ca-apiʉjarijere tʉjʉ majigarãma camaja,
na ca-ĩiñupʉ Jesú yua.
Ca-bairo bero ʉ̃taʉpʉ Olivo na ca-ĩricʉpʉ nare cʉ̃ ca-pii neori paʉ oco bairo cʉ̃ ca-ĩi jeniñañuparã Jesúre:
—Jã Ʉpaʉ,
¿yucʉacana aperã Roma macana jã ya yepare ca-rotirãre na mʉ reiatí?
¿Jã majuuna Israel maja jã ya yepare jã ʉparã cʉnaatí?
Jesúre cʉ̃ ca-ĩi jeniñañuparã.
To bairo cʉ̃ na ca-ĩi jeniñaro:
—Mani Pacʉ Dio jeto rotigʉmi ati yepa ca-baipere.
Noo cõopʉ cʉ̃ ca-rotipere majioquẽemi mʉjaare.
To bairi ati wame ca-tʉgooñaquetiparã mʉja ãa,
na ca-ĩiñupʉ Jesú.
—Ape rʉmʉbʉjaacã cá-áti majirã mʉja anigarã Dio cʉ̃ Espíritu Santore mʉjaare cʉ̃ ca-jooro.
Cʉ̃ Espíritu Santo majirique mʉjaare cʉ̃ ca-jooro yʉ ca-bairijere mʉja ca-majiri wame cõo aperãre mʉja buiora aágarã.
Jerusalén maca macanare,
Judea yepa macanare,
Samaria yepa macanare,
ati yepa nipetiro macana quenare na mʉja buiora aágarã,
na ca-ĩiñupʉ Jesú.
To bairo na ĩi yaparo ca-wamʉcoajupʉ na ca-tʉjʉ mʉgorona.
To cõona bujeri bʉrʉri cʉ̃ ca-buje biayupe.
To bairi cʉ̃ ca-tʉjʉ nemoquẽjuparã yua.
Mai jõ buipʉ na ca-tʉjʉ mʉgo joorona Dio tʉ macana pʉgarã cabotirije ca-jañarã na tʉna ca-buia ejanʉcañuparã.
Na tʉna buia ejanʉca,
oco bairo na ca-ĩiñuparã:
—Mʉjaa,
Galilea macana,
¿nope ĩirã ʉmʉrecóore mʉja tʉjʉ mʉgo tʉjʉnucutí?
Cʉ̃ Jesú mʉjaare cá-aáweoecʉ,
ʉmʉrecóopʉ ca-wamʉ aáecʉ to bairona tunu atígʉmi.
Cʉ̃ cá-aátore mʉja ca-tʉjʉetore bairona tunu atígʉmi.